魔術快斗角色一覽

呢版係講響魔術快斗嘅角色。

黑羽一家 
 黑羽快斗／怪盜基德
 配音：山口勝平；官志宏／魏伯勤／曹冀魯
 魔術快斗男主角，鍾意玩魔術，因為老豆黑羽盜一響八年前神秘死亡，佢為咗查到老豆係點死而成為第二代怪盜基德，國際犯罪代號係1412，花名「世紀末嘅魔術師」同埋「月光下嘅魔術師」。佢嘅主要道具係一支啤牌槍，但係佢好驚魚，如果佢冇用道具，滑雪都係麻麻。佢打扮同埋舉止夠嗮紳士，但有時都會好鍾意玩。經常失驚無神咁發出預告信，話到明自己幾時偷、要偷啲咩，玩到班差佬氹氹轉，但係佢唔會造成任何傷亡，所以佢響日本有好多Fans。佢一直都好努力咁想揾到可以長生不老嘅寶石「潘朵拉」，所以佢偷嘅嘢多數都係鑽石，不過佢偷完之後又會還返畀人。
 佢同江戶川柯南係對手，重同新一撞樣，而佢本人就鍾意同班同學中森青子，而青子就同小蘭撞樣。

黑羽盜一
 配音：池田秀一；徐健春／吳文民
 主角快斗嘅老豆，千影老公，係世界頂級魔術師，另一個身份係怪盜基德。響八年前因為阻止一個神秘組織偷寶石「潘朵拉」，所以畀個班人響佢一次表演上面暗殺，重畀佢哋扮做意外。到依家人又唔見條屍又唔見。
 同新一老豆優作係對手，重同佢撞樣，而優作雖然好多次幫班差佬捉佢，但係始終都捉唔到。另外，除咗獨仔快斗之外，佢重有兩個徒弟，分別係優作老婆有希子同埋黑暗組織女骨幹苦艾酒，而有希子嘅徒弟就係FBI搜查官赤井秀一。

黑羽千影／怪盜淑女
 配音：富澤美智惠；蔣篤慧／魏晶琦
 主角快斗嘅阿媽，盜一老婆，另一個身份係好出名、昭和年代二十面相神偷怪盜淑女，響十八年前因為有人冒充佢個名而去巴黎，響黑羽盜一嘅幫助底下，成功逃離呢個畀人設計、想暗殺佢嘅一個陷阱，之後佢就同盜一結婚同埋隱退。依家響美國拉斯維加斯度打工。

中森一家 
 中森青子
 配音：岩居由希子／高山南／藤村步／M·A·O；林佑俽／姚敏敏／陶敏嫻／楊凱凱
 魔術快斗女主角，係男主角快斗嘅同班同學，性格好動善良，係專門負責捉基德嘅警部中森銀三個獨女，因為基德經常玩到佢老豆氹氹轉，所以佢好憎基德，但係佢就鍾意住快斗。佢同小蘭撞樣。

中森銀三
 配音：石塚運昇／石井康嗣；劉傑／孫中台／徐健春／曹冀魯
 警視廳搜查二課智能罪犯搜查系警部，中森青子老豆，由黑羽盜一時代就已經開始負責捉怪盜基德。因為經常畀基德玩到佢氹氹轉，所以佢嘅目標就係要捉到基德，甚至可以為咗捉到佢而唔理其他案件。因為佢有權力調動差佬同埋裝甲車、直升機，所以佢次次捉基德嘅時候都會敲鑼打鼓，但係次次畀基德玩到狼狽而歸。
 同小蘭老豆小五郎有少少似樣。

名偵探柯南
日本動漫角色